‘Gigaba moet sê oor kontrakte met Chinese’Malusi Gigaba, minister van finansies. (Maart 2017) (Foto: GCIS) Die DA het ŉ beroep op Malusi Gigaba, minister van finansies, gedoen om seker te maak dat twee reusekontrakte tussen die regering en Chinese semi-staatsinstellings nie sal voortgaan sonder dat daar aan al die nodige verkrygingswette voldoen word nie. “Volgens mediaberigte is die departement van water en sanitasie asook die Passasierspooragentskap van Suid-Afrika (Prasa) in die proses om kontrakte ter waarde van R70 miljard aan Chinese semi-staatsinstellings toe te ken sonder ŉ openbare tender of toestemming van die nasionale tesourie om verkrygingswette te omseil,” het die DA se Alf Lees Sondag gesê. Lees het gesê Gigaba moet dringend ingryp om verantwoording te doen oor die tesourie se beweerde afwyking van die mededingende tenderproses en die versekering gee dat die regte prosedures gevolg sal word voordat die kontrakte aan Chinese maatskappye toegeken word. “Die laaste ding wat Suid-Afrika nou kan bekostig, is nog ŉ korrupte multimiljardrand-tendertransaksie tussen regerings. Vroeër vanjaar het die Wes-Kaapse hooggeregshof beslis dat die proses waartydens die regering ŉ kernooreenkoms met Rusland aangegaan het, foutief, ongrondwetlik en nie in ooreenstemming met gesonde besluitneming was nie,” het Lees gesê. Hy het gesê die DA sal nie toelaat dat “nog ŉ poging tot grootskaalse korrupsie” weer gebeur nie, maar alle moontlike opsies inspan om die afwyking van die regmatige prosesse tydens hierdie transaksies aan te raak. Die tesourie moet ook aan die parlement verantwoording doen oor sy rol by hierdie onderhandelinge en of die wetlike tenderprosesse gevolg word. Lees het gesê die DA sal hierdie vrae aan die tesourie stel wanneer dit volgende week voor die staande komitee oor finansies verskyn.